钦定古今图书集成/方舆汇编/职方典/第1518卷 > 《通志》
## 钦定古今图书集成/方舆汇编/职方典/第1518卷 > 《通志》

木邦军民宣慰司

木邦军民宣慰使司，旧名孟都，一名“孟邦。”相传蜀汉时木鹿王苗裔。元至元二十六年，立木邦军民总管府，领三甸。明内附，改木邦府，后改木邦军民宣慰使司，征差拨银一千四百两。永乐间，宣慰罕宾从征缅。正统中，罕盖从征麓川，俱有功，益其地在六慰中，分土最广。万历十年，缅诱执罕拔死，袭取木邦，拔子进忠奔罕虔。缅追进忠至姚关，焚顺宁而去。十一年，官兵破缅于姚关，立进忠子钦。钦死，其叔罕𧜡约暹逻攻缅。缅恨之，于万历二十三年以三十万众围其城，请救于云南，援兵不至，城陷，以猛密思礼领之。思礼凭恃瓦彝，差其目海庆据《控尾》求猛。寨，又与召依坎换象，干戈相寻焉。其东为孟定，南为猛密，西为缅甸，北为芒市。自姚关渡喳哩江十二程至其地。彝类数种，男子皆衣白文身，髡发，摘髭须，修眉睫；妇人则白衣桶裙，耳带金圈，手带象镯。其地产响锡、胡椒。